
REPUBLIKA HRVATSKA
TRGOVAČKI SUD U ZAGREBU
Zagreb, Amruševa 2/II							7 St-4574/16-16

U  I M E  R E P U B L I K E  H R V A T S K E
R J E Š E N J E

	Trgovački sud u Zagrebu po sucu pojedincu Vesni Malenica kao stečajnom sucu u prethodnom postupku radi utvrđivanja pretpostavki za otvaranje stečajnog postupka nad dužnikom DOM ZA STARIJE I NEMOĆNE OSOBE BIZEK, Zagreb, I Bizek 5, OIB 45799120445, 9. kolovoza 2017.
r i j e š i o  j e

	1. Obustavlja se prethodni postupak radi utvrđivanja pretpostavki za otvaranje stečajnog postupka nad dužnikom DOM ZA STARIJE I NEMOĆNE OSOBE BIZEK, Zagreb, I Bizek 5, OIB 45799120445.
	2. Ročište radi rasprave o pretpostavkama za otvaranje stečajnog postupka nad dužnikom, određeno za dan 18. listopad 2017. u 10,45 sati, u zgradi ovog suda Zagreb, Petrinjska 8, II. kat soba 93, neće se održati.
	3. Stavlja se van snage rješenje ovog suda broj St-4574/16-5 od 3. ožujka 2017. u dijelu koji se odnosi na uplatu predujma u iznosu od 10.000,00 kn.
4. Odbacuje se prijedlog predlagatelja Financijska agencija, RC Zagreb, Podružnica Zagreb, Trg svibanjskih žrtava 1995. 1, OIB 85821130368, za otvaranje stečajnog postupka nad dužnikom DOM ZA STARIJE I NEMOĆNE OSOBE BIZEK, Zagreb, I Bizek 5, OIB 45799120445.

Obrazloženje

	Predlagatelj Financijska agencija (dalje: FINA) podnio je ovom sudu 25. svibnja 2016. prijedlog za otvaranje stečajnog postupka nad gore navedenom pravnom osobom.
	U svom prijedlogu predlagatelj navodi da dužnik u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 530 dana u ukupnom iznosu od 1.216.124,60 kn.
	Dužnik ima četiri zaposlenika.
	Prijedlog je objavljen na e-oglasnoj ploči suda 1. lipnja 2016.
	Rješenjem ovog suda broj St-4534/16-6 od 8. ožujka 2017. pokrenut je prethodi postupak nad dužnikom i određeno je ročište radi rasprave o pretpostavkama za otvaranje stečajnog postupka nad dužnikom.
	Rješenjem ovog suda broj St-4574/16-5 od 3. ožujka 2017., pozvana je odgovorna osoba dužnika na plaćanje iznosa predujma  od 1.000,00 kn i predujma u iznosu od 10.000,00 kn, u smislu odredbe čl. 114 Stečajnog zakona (NN 71/15).
	Odredbom čl. 128 st. 9 Stečajnog zakona propisano je da će sud obustaviti postupak ako dužnik do završetka prethodnog postupka postane sposoban za plaćanje. 
	Zaključkom suda broj St-4574/16-3 od 3. ožujka 2017. pozvana je FINA da dostavi Potvrdu iz čl. 6 st. 2 Stečajnog zakona kao i Očevidnik o redoslijedu naplate za dužnika.
	Iz Potvrde FINA-e dostavljene ovom sudu 9. ožujka 2017., proizlazi da dužnik na dan 8. ožujak 2017., ima evidentirane neizvršene osnove za plaćanje u neprekinutom razdoblju od 266 dana u iznosu od 1.196.520,16 kn.
	Protiv rješenja suda broj St-4574/16-5 od 3. ožujka 2017. dužnik je podnio žalbu 17. ožujka 2017., navodeći da više ne postoje okolnosti i pretpostavke za otvaranje stečajnog postupka nad dužnikom, te predlaže ukidanje rješenja o pokretanju prethodnog postupka kao i rješenja kojim se nalaže uplata predujma. 
	Provjeravajući navode iz žalbe, a obzirom da žalitelj nije dostavio dokumentaciju na koju se poziva u žalbi, sud je pozvao nadležnu FINA-u da dostavi podatke o stanju računa dužnika.
	FINA je dostavila u spis više podnesaka s različitim podacima.
	Kako su se podaci dostavljeni od strane punomoćnika dužnika razlikovali od podatak dostavljenih od FINA-e, sud je ponovo pozvao FINA-u da dostavi točne i potpune podatke.
	Podneskom od 20. srpnja 2017. FINA je dostavila Potvrdu o neizvršenim osnovama za plaćanje iz koje proizlazi da dužnik na dan izdavanja Potvrde 19. srpnja 2017. ima evidentirane neizvršene osnove za plaćanje u neprekinutom razdoblju od 0 dana.
	Iz dostavljene Potvrde FINA-e proizlazi da je dužnik postao sposoban za plaćanje te da više nema evidentiranih nepodmirenih obveza. Na taj način prestao je postojati stečajni razlog.
	Stoga je temeljem odredbe čl. 128 st. 9 Stečajnog zakona valjalo riješiti kao u točki 1. izreke rješenja.
Odluka o ne održavanju ročišta iz točke 2. izreke rješenja, donijeta je radi svrsishodnosti i ekonomičnosti postupka, obzirom da se predmetno ročište ukazuje kao nepotrebno.
	Odluka iz točke 3. izreke rješenja posljedica je odluke o obustavi postupka i anuliranju  poduzetih radnji tijekom postupka, a što se prvenstveno odnosi na poziv na uplatu troškova za vođenje postupka.
	Obveza plaćanja predujma u iznosu od 1.000,00 kn temelji se na odredbi čl. 114 st. 1 Stečajnog zakona. Ista obveza je posljedica podnošenja prijedloga od strane FINA-e, a u trenutku kada je obveza podnošenja prijedloga sasvim izvjesno postojala, obzirom da je dužnikom račun bio blokiran zakonom propisan period za podnošenje prijedloga, a uprava društva nije postupila shodno odredbama Stečajnog zakona.
	Kako je tijekom postupka na temelju dostavljene dokumentacije utvrđeno da je prestao postojati stečajni razlog, valjalo je temeljem odredbe čl. 115 st. 1 Stečajnog zakona prijedlog odbaciti i riješiti kao u točki 4. izreke rješenja.
Zagreb, 9. kolovoz 2017.

									SUDAC:
									Vesna Malenica v. r. 

POUKA O PRAVNOM LIJEKU: 
	Protiv ovog rješenja, nezadovoljna stranka može uložiti žalbu Visokom trgovačkom sudu Republike Hrvatske u roku od 8 dana po primitku rješenja, a ulaže se putem ovog Suda u 2 primjerka za Sud i po 1 za svaku protivnu stranku. 

Za točnost otpravka – ovl. službenik
								Kristina Švajger

